CELEX: 62015FN0100
Language: el
Date: 2015-07-06 00:00:00
Title: Υπόθεση F-100/15: Προσφυγή-αγωγή της 6ης Ιουλίου 2015 — ZZ κατά ΕΤΕπ

14.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 414/41
            
         Προσφυγή-αγωγή της 6ης Ιουλίου 2015 — ZZ κατά ΕΤΕπ
   (Υπόθεση F-100/15)
   (2015/C 414/51)
   Γλώσσα διαδικασίας: η ιταλική
   
      Διάδικοι
   
   
      Προσφεύγων-ενάγων: ZZ (εκπρόσωποι: L. Isola και G. Isola, avvocati)
   
      Καθής-εναγομένη: Ευρωπαϊκή Τράπεζα Επενδύσεων
   
      Αντικείμενο και περιγραφή της διαφοράς
   
   Ακύρωση, αφενός, της εκθέσεως αξιολογήσεως του προσφεύγοντος-ενάγοντος για το έτος 2013 και, αφετέρου, των συνακόλουθων και συναφών αποφάσεων της ΕΤΕπ, όπως της αποφάσεως περί μη προαγωγής του προσφεύγοντος-ενάγοντος στον βαθμό D, καθώς και αποκατάσταση της υλικής ζημίας και χρηματική ικανοποίηση της ηθικής βλάβης που ο προσφεύγων-ενάγων ισχυρίζεται ότι υπέστη.
   
      Αιτήματα
   
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της επιτροπής ενστάσεων της 8ης Δεκεμβρίου 2014, παραπέμποντας τη δικογραφία ενώπιον της εν λόγω επιτροπής αφού καθορίσει τα κριτήρια προς τα οποία θα πρέπει να συμμορφωθεί κατά την έκδοση της νέας αποφάσεως·
            
         
               —
            
            
               να ακυρώσει τις κατευθυντήριες γραμμές που καθόρισε η διεύθυνση ανθρώπινου δυναμικού με το σημείωμα «Κατευθυντήριες γραμμές αξιολογήσεως του προσωπικού για το έτος 2013», καθόσον προβλέπουν ότι η τελική αξιολόγηση πρέπει να εκφράζεται με μια λεκτική σύνθεση, χωρίς να έχουν ποτέ καθορίσει τις αντίστοιχες δηλώσεις·
            
         Επικουρικώς:
   
               —
            
            
               να ακυρώσει στο σύνολο της την έκθεση αξιολογήσεως 2013 (κατά το μέρος της αξιολογήσεως, καθόσον με αυτή δεν αποδόθηκε στον προσφεύγοντα-ενάγοντα ο βαθμός «εξαιρετική απόδοση» ή «πολύ καλή απόδοση» και δεν προτάθηκε ο προσφεύγων-ενάγων για προαγωγή στην ομάδα καθηκόντων D και, τέλος, καθόσον με αυτή δεν προβλέπεται η εξέλιξη της σταδιοδρομίας του και δεν ορίζονται οι στόχοι του για το έτος 2014)·
            
         
               —
            
            
               να ακυρώσει όλες τις συναφείς, συνακόλουθες και προκαταρκτικές πράξεις, μεταξύ των οποίων τις προαγωγές που δημοσιοποιήθηκαν με το σημείωμα «Performance Evaluation exercise 2013 — List of promotions and awards» που διανεμήθηκε στις 31 Μαρτίου 2014·
            
         
               —
            
            
               να διαπιστώσει την παρενόχληση που έλαβε χώρα σε βάρος του προσφεύγοντος-ενάγοντος·
            
         
               —
            
            
               να διαπιστώσει ότι στοιχειοθετείται ευθύνη της Ευρωπαϊκής Ένωσης διότι ευνόησε την παρενόχληση και παραβίασε τους κανόνες περί «δίκαιης δίκης»·
            
         
               —
            
            
               να υποχρεώσει τις καθών-εναγόμενες να καταβάλουν εις ολόκληρον δίκαιη αποζημίωση για τις σωματικές βλάβες και υλικές ζημίες και χρηματική ικανοποίηση για την ηθική βλάβη που περιγράφονται αναλυτικά ανωτέρω στα σημεία 112 έως 120·
            
         
               —
            
            
               να υποχρεώσει τις καθών-εναγόμενες να καταβάλουν εις ολόκληρον τόκους υπερημερίας και αντισταθμιστικούς τόκους και να αποκαταστήσουν την λόγω πληθωρισμού υποτίμηση των ποσών που θα επιδικαστούν·
            
         
               —
            
            
               να καταδικάσει τις δύο καθών-εναγόμενες στα δικαστικά έξοδα με κάθε επιφύλαξη.